b'\n_START_ARTICLE_\nSo\xc4\x8da (\xc4\x8dasopis)\n_START_PARAGRAPH_\nSo\xc4\x8da je bil \xc4\x8dasopis, naprednega lai\xc4\x8dnega dela gori\xc5\xa1kih, bene\xc5\xa1kih in furlanskih Slovencev, ki je izhajal od leta 1947 do 1960._NEWLINE_\xc4\x8casopis So\xc4\x8da, katerega predhodnik je bil So\xc5\xa1ki tednik, ki je izhajal od julija 1945 do julija 1947, je kot tednik izhajal od junija 1947 v Gorici. So\xc4\x8da je bila sprva glsilo Demokrati\xc4\x8dne fronte gori\xc5\xa1kih, bene\xc5\xa1kih in furlanskih Slovencev, od maja 1954 do aprila 1956 pa glasilo Socialisti\xc4\x8dne fronte Slovencev v Italiji. Prvi uvodnik je napisal France Bevk, zadnjega pa pisatelj in novinar Ivan Marin\xc4\x8di\xc4\x8d, ki je bil tudi dolgoletni urednik. Uredni\xc5\xa1tvo So\xc4\x8de je zagovarjalo stali\xc5\xa1\xc4\x8da in ideje OF, po 1955 pa Slovensko kulturno gospodarske zveze._NEWLINE_V \xc4\x8dasu izhajanja je imela So\xc4\x8da ve\xc4\x8d prilog, najve\xc4\x8dkrat Mladinsko prilogo in Mladi rod. Decembra 1960 so jo priklu\xc4\x8dili Primorskemu dnevniku kot prilogo za gori\xc5\xa1ke, bene\xc5\xa1ke in furlanske Slovence.'